Document ID: /roh_data/filtered/fineweb-2-filterrobots_roh.jsonl.gz/61464

Suenter in onn interrupziun pervia da la pandemia da corona èn skiunzas e skiunzs enavos en l’America dal Nord. A Lake Louise en il Canada stattan sin il program ils proxims dis duas cursas rapidas ed in super-g dals umens. Ord vista svizra èn Beat Feuz e Marco Odermatt ils gronds trumfs. Odermatt è la chatscha da puncts per il classament general da la cuppa mundiala e Feuz emprova da gudagnar la proxima stagiun sia 5avla culla da cristal en la disciplina cursa rapida. Betg a la partenza èn tranter auter Carlo Janka e Mauro Caviezel, ils dus Grischuns ch’han stuì star a chasa pervia da blessuras. Las dunnas èn la proxima fin d’emna a Killington avant che far il viadi a Lake Louise.
Dario Cologna – tgi auter
Passlunghistas e passlunghists da la cuppa mundiala lantschan la nova stagiun olimpica a Ruka en la regiun da Kuusamo en Finlanda. La gronda speranza svizra è ina gia dapli Dario Cologna che parta en sia davosa stagiun da la carriera. Malgrà ina blessura vid in pe è il Jauer pront per las emprimas cursas, quai ha el mussà cun dus buns resultats en duas cursas da test la davosa fin d’emna a Norvegia ed en Svezia. Schanzas sin in podest vegni er a dar per Nadine Fähndrich e Laurien van der Graaff, quai principalmain en las disciplinas da sprint.
Speranza sin in u l’auter exploit
Sco tar ils passlunghists èsi er da sperar sin in u l’auter exploit tar las biatletas ed ils biatlets che cumenzan la nova stagiun ad Östersund en Svezia. Il leader svizzer è Benjamin Weger. Sper il Vallesan vulan principalmain las dunnas procurar per in u l’auter success, gugent er en las cursas da staffetta. E gartegi da sajettar bain ed esser spert sin loipa è bler pussibel. Betg a la partenza ad Östersund è Irene Cadurisch, percunter il trio cun las trais soras Selina, Elisa ed Aita Gasparin.